Нанас яхачох а дика кхет со, новкъосташ яхачох а дика кхет, амма са дего хеттар сога: «Мичаб хьа новкъости, хIана Iийнаб уж хьа ца боагIаш? Цхьа во даь хургда Iа хьай новкъосташта царна цох хало еш, цар хьога хьа ца оале а, е хьо лоархIаш бац уж?» ШайтIан оаз ярий а хац, уж хаттараш дIадалацар са керта чура, амма дего фуннагIа хетте а, керто-м кхыдар дувцар. Цо йоахар: «Хулаш хIамаш да, хьона Дала вегIар хьавенав, цунца хьай сагот ца а деш хьабаьхкача новкъосташта диззе гIулакх де, цар бехк ма хилийта, вожаш шоаш мукъабаьлча хьатIабоагIаргба». Нанас а аьлар сога уж дешаш.